Dartgira par giuvenils a Cuzco, Peru
da Sven Lindquist 
translaziùn an sutsilvan: Barbara Riesch

Carolina Quisepe Suna dad endesch ons vean manada an sala; fatscha indiana, igls màns curvatos cun viriclas. Arestada parve da fuigia. Que falamaint e vagnieu anunztgieu da Gregorio Incaroca, padregn digl unfànt (quegl vut gir atgnameing sieus patrùn, ca vean numno “padrino” near “Pate”). Refusa da turnar tier sieus padregn ca petga ella. Seas geniturs habiteschan a Quiquillana. 
Aschi lientsch igl raport da la polizeia. Durànt la curta interrogaziun vean’ign a saver, c’igl bab e luvraint agricul. La buaba cre c’el gudogni 60 soles (tschentg francs) igl mains. Ella e la viglia digls tres fardagliùns ad e ida dus ons a scola. Jou survignt la lubientscha digl darschader da far anzaquàntas amparadas ad ella.

- Partge es tei vagnida arestada?
- Jou sund scapada.
- Â’gl do anzatgi c’â surplido te da scapar?
- Na, quegl e sto la mi’atgna dezisiùn.
- Levas tei fugir a tgea tier teas geniturs?
- Na.
- Partge betg?
- Jou dastg betga turnar a tgea.
- Noua es tei allura ida?
- Tier la tgea digl Maldonados.
- Tgi e quegl?
- Egn paraint digl padregn. Sia duna â ampurmess da pajear me scha jou lavur par 
  ella.
- Es tei alura vagnida pajeada?
- Na.
- Quànt gî es tei stada tier igl padregn?
- Sis mains.
- Âs tei survagnieu anzatge paja?
- Na, nut.
- Cura âs antschiet la damàn a luvrar?
- A las sis.
- A cura vevas fito la sera?
- Cur c’jou veva fito.
- Tge uras eara quegl alura?
- Las seat near las otg.
- A las dumeingias?
- Igl madem.
- Noua âs tei durmieu?

Ella â betga capieu l’amparada ad igl darschader â declaro c’igl segi evidaint ca tuts dormian an la madema stànza.

- Âs tei ear survagnieu las mademas tschaveras sco igls oters?
- Na, jou ve survagnieu supa.
- Agl raport da polizeia stat scret c’el vegi pitgieu te. Quànt savens e quegl capito?
- Adigna.
- Mintg’eanda manegias?
- Bunameing mintga gi.

Suainter quellas amparadas eara ella natiralmeing datier da cridar. Cur c’igls geniturs en vangieus manos aint â ella sangluto fetg dadòlt. Igl e gea schon passo daple c’egn on davent c’ella â vieu els la davosa geada. Ella â clamo dadòlt c’ella vigli vagnir a tgea; igls geniturs ân ampruvo d’untgir la sia igliada. Igl bab, an egn poncho stgarpo, tamalitg a turmanto, â declaro agl darschader c’el vezi nigna pussevladad da tgirar la buaba. Ella stessi miglier tier igl padregn, malgro tut. Là survigni ella seglmains anzatge da magliear; igl fussi igl miglier da puspe tarmeter là ella. La buaba dat is a suplitgescha. La mama varda quiet segls seas pes bluts. Igl darschader santanztgescha la Carolina Quisepe Suna da turnar tier seas geniturs. Igls geniturs ten quieu, ear la buaba e tutanegna quieta. Els van davent anzemel.

La redacziùn a la tgea editura ân sastanto dad eruir a da dumandar tut igls dretgs d'utilisaziùn pigls maletgs ad igls texts. Scha nus vessan survasieu anzatge a vessan tras quegl violo dretgs d’autur, vean la tgea editura a bunifitgear quels tanor las cunvegnas usitadas, sch’igl dat egn’anunztga da pratensiùns giustifitgeadas.